
Hidrofób folyadékfelületen létrejövő csepprobbanás jelenségének vizsgálata

Kísérleteinkben egy ismert áramlástani jelenség, a Marangoni-effektus egyik izgalmas esetét vizsgáltuk. Magával a problémával a 2022-es IYPT verseny kiírásában találkoztunk, így több hónapos kutatómunkánk eredményeit mutathatjuk be a dolgozatban. A jelenség lényege, hogy ha egy hidrofób folyadékfelületre egy jól megválasztott folyadékelegy (pl. víz-etanol) egy cseppjét ejtjük, akkor bizonyos kezdeti feltételek esetén a folyadék felszínére hulló csepp szétterülés után kisebb cseppekre esik szét. A jelenség alapvető oka az elegy illékonyabb komponensének párolgása miatt a hidrofób felülettel való érintkezés közben kialakuló felületi feszültség gradiens.
Méréseink célja elsősorban a szakirodalomban található eredmények reprodukálása volt. Ez önmagában kihívást jelentett számunkra, ugyanis sem a vizsgálatra alkalmas technikai összeállítás, sem a változtatható paraméterek és változók mérése, majd az eredmények kiértékelése nem triviális. A csepprobbanást nagy méretű Petri-csészében hoztuk létre. A megfelelő képanyag elkészítéséhez saját fejlesztésű, speciális megvilágítást (használt lapmonitorból) alkalmaztunk. Méréssorozatainkban változtattuk mindhárom folyadék anyagi minőségét (olyan esetet is, amelyre nem találtunk irodalmi adatot), az elegy százalékos összetételét, valamint a csepp méretét. A kiértékelés során vizsgáltuk a csepp terülésének, majd összehúzódásának időbeli lefolyását, a kialakuló cseppek méretét és számát.
A jelenségnek számos természeti és ipari alkalmazása van, ezért a folyamat létrejöttének határeseteit, illetve a dinamikáját is érdemes pontosan feltárni. Középiskolai laboratóriumban végzett munkánkkal ezt kívántuk támogatni.



